بریټانیه له ایران سره د نیول شوې بېړۍ تبادله رد کړه
بریټانیې د ایران له خوا د نیول شویو کشتیو د تبادلې وړاندیز رد کړی او ویلي چې ایران باید د انزوا نه د وتلو لپاره نړیوال قوانین مراعات کړي.
بریټانیه د دوشنبې په ورځ (جولای ٢٩) ایران ته خبرداری ورکړی چې باید د بریتانیې تیل وړونکې بېړۍ خوشې کړي. د بریټانیې د بهرنیو چارو وزیر ډامنیک راب د بي بي سي راډیو سره په مرکه کې ویلي چې که ایران غواړي له انزوا څخه ووځي باید نړیوال قوانین مراعات کړي او د سټینا ایمپیرو په نوم د بریتانیې هغه تېل وړونکې بېړۍ خوشې کړي چې یوه اونۍ مخکې یې د هرمز تنګي کې نیولې وه. دا پیښه دوه اونۍ وروسته له هغه کیږي چې د هسپانیې په جنوب کې د بریتانیې د شاهي دولت تر حاکمیت لاندې د جبل الطارق چارواکو د ایران یوه لویه تېل وړونکې بېړۍ ګرېس یو ایساره او له سپرلیو سره یې ونیوله. بریټانیه ادعا کوي چې د ایران تیل وړونکې کشتۍ د بندیزونو سرغړونه کړې و او سوریې ته یې تیل انتقالول. ایران بیا وایي چې بریټانوۍ تیل وړونکې کشتۍ یې ځکه نیولې چې د ایران اوبو کې د یوې ایرانۍ کب نیوکې کشتۍ سره یې ټکر کړی و. په ورته وخت کې تهران د لندن هغه پرېکړه چې د تېل وړونکو بېړیو د ساتنې لپاره فارس خلیج ته یوه ډله پوځیان استوي، پاروونکی وړاندیز بللی دی. د ایران د حکومت ویاند علي ربیعي پرون په یوه خبري کنفرانس کې وویل چې دا کار پوره دښمني ښکاره کوي. ایران وایي د خلیج امنیت باید د سیمې د هېوادونو له خوا ونیول شي. د ایران او بریتانیې ترمنځ اړیکې وروسته له هغه خړې پړې شوي چې امریکا د ایران د ۲۰۱۵ کال د اتمي معاملې څخه ووت. اروپايي هیوادونو، چین او روسیه پرون یکشنبې د اطریش په پلازمینه ویانا کې د ایران سره د اټومي موافقې د ساتلو په سره خبرې وکړې. د ایران د اټمي انرژۍ د سازمان رئیس عباس عراقچي له غونډې وروسته خبریالانو ته وویل چې هیواد به یې اټميموافقې ته خپلې ژمنې تر هغه وخته پورې کموي چې اروپایي هیوادونه په دغې معاملې کې د ایران گټې تضمین کړې نه وي. عباس عراقچي وایي چې تهران پلان لري چې د اراک د درنو اوبو ریکټور بېرته فعاله کړي. درنې اوبه د پلوتونیم د تولید په ریکټورونو کې کارول کېږي چې بیا په خپل وار د اټمي وسلو په جوړولو کې استفاده کیږي. له تهران سره د نړۍ د اټمي قدرتونو د ۲۰۱۵ کال د تړون په اساس ایران له دې کاره منعه شوی دی.